**Anticariat**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-e sufletul un anticariat,

Nimicuri poţi lua pe câţiva lei,

De preţ e-un vis ce supralicitat

A fost adjudecat unei femei

Cu ochii mari şi zâmbet de copil,

O ştii şi tu, măcar ţi-o aminteşti...

Ai strâns în braţe trupul ei fragil

Şi-n părul negru-i împleteai poveşti.

E încă-aici, tăcută printre cărţi,

Reface-n minte zilnic un traseu,

Inima ei nu recunoaşte hărţi

Urmează-un vis... Doar tu eşti visul meu!

- Aleg din vechiul raft un manuscris

Legat cu fir de aur, delicat,

Povestea fermecat-a unui vis

Uitată-aici, în anticariat

Şi regăsesc prin slove argintii

Atâtea amintiri, ca un balsam,

În suflet le păstrez, şi-aş vrea să ştii

Că doar pe tine astăzi te mai am.

Te-am căutat prin cărţi sperând să treci

Prin viaţa mea, erai atât de-aproape,

Pe raftul nins al unei biblioteci

Şi-n basmul care-mi înflorea sub pleoape.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015